**Barne- og ungdomsklinikken**

Nyfødtintensiv avdeling  
20.10.2019

# Oslo universitetssykehus HF

Postboks 4956 Nydalen

0424 Oslo

Sentralbord: 915 02 770

Til foreldre ved Nyfødtintensiv OUS

**INFORMASJON OM SCREENING AV NYFØDTE FOR CYTOMEGALOVIRUS CMV**

Cytomegalovirus (CMV) er et vanlig forekommende virus som mer enn halvparten av alle voksne i Norge en eller annen gang vært smittet med. De aller fleste har bare hatt lette eller ingen symptomer. Etter at man er smittet, kan imidlertid viruset bli liggende «i dvale» i kroppen. Under et svangerskap kan CMV-viruset vekkes til live igjen (reaktiveres) eller man kan bli smittet av et nytt CMV virus og i begge tilfeller kan fosteret smittes. Det er større risiko for smitte til fosteret, dersom man blir smittet for første gang i svangerskapet.

Medfødt CMV-infeksjon kan medføre nedsatt hørsel hos barnet. Barn med nedsatt hørsel p.g.a. medfødt CMV-infeksjon, trenger ekstra oppfølging. Testen for medfødt CMV må gjøres før barnet er 10 dager gammelt. Helsedirektoratet anbefaler derfor at alle barn som ikke passerer den ordinære hørselstesten, eller som ikke kan hørseltestes før de er 10 dager gamle, testes for CMV. Noen få av barna som får påvist en medfødt CMV-infeksjon skal behandles med medisiner, og dette skal vurderes av lege.

Testen for CMV tas ved en enkel spyttprøve. Ved hjelp av en liten vattpinne samler man opp spytt fra barnets munnhule. Prøven bør enten tas rett før måltid/amming eller minst en time etter forrige måltid/amming.

Hvis spyttprøven er positiv for CMV, vil du få beskjed om dette fra barnelege eller syke- barnepleier og det vil bli tatt en urinprøve for å bekrefte en eventuell smitte. Du vil samtidig få beskjed om plan for videre oppfølging.

Det å ta spytt- eller urinprøve er ikke smertefullt eller plagsomt for barnet.

Hvis du har spørsmål om dette, kan du ta kontakt med barnelege eller sykepleier/jordmor der barnet ble født.

Barnelegene ved Nyfødtintensiv OUS